ועדת הכלכלה, כנסת 17, פרוטוקול מספר 636, 2008-07-14 13:30

גלעד ארדן: אני מתכבד לפתוח את ישיבת ועדת הכלכלה והוועדה המשותפת של ועדת החינוך, התרבות והספורט וועדת הכלכלה.

גלעד ארדן: על סדר היום כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (תיקון), התשס"ח-2008.

אתי בנדלר: דנים בדיוק באותו הנושא בשתי הוועדות: באחת מהן לאישור, ובשנייה לידיעה.

גלעד ארדן: האם יש חשיבות לסדר הדברים, בין מה שלידיעת הוועדה ומה שלאישורה?

אתי בנדלר: לא.

מיכאל מלכיאור: מאחר והישיבה לא תואמה אתי אישית, אני מודיע שלצערי אצטרך לצאת בעוד 38 דקות.

גלעד ארדן: בעוד 38 דקות, נשמח אם תשתתף אתנו גם בדיון הבא, אבל נהיה כבר עמוק בדיון הבא.

גלעד ארדן: אתם רוצים קודם כול להציג את הכללים לידיעת הוועדה?

דורון אבני: אפשר אולי ברשות היושב-ראש להציע הצעה לייעול הדיון?

דורון אבני: לדעתי כדאי להתחיל בדיון המהותי של ועדת הכלכלה מכיוון שוועדת הכלכלה היא גורם מאשר.

גלעד ארדן: בסדר.

אתי בנדלר: שתי הוועדות יושבות ביחד, גם ועדת הכלכלה וגם הוועדה המשותפת של ועדת הכלכלה וועדת החינוך, התרבות והספורט.

גלעד ארדן: כפי שאמרתי, נדון בכללי הרשות השנייה במשולב.

גלעד ארדן: תסבירו, תיידעו, נאשר או לא נאשר, או נאשר באופן זמני, ונתפזר.

עידית צ'רנוביץ: אני ראש תחום רדיו ברשות השנייה לטלוויזיה ורדיו.

עידית צ'רנוביץ: בהתאם לסעיפים 24 ו-85א(א) אנחנו מבקשים את אישור ועדת הכלכלה לכללים של שיבוץ פרסומות ואזכורים מסחריים בשידורי הרדיו.

עידית צ'רנוביץ: כללים אלה מאפשרים לתאגיד או לכל גוף אחר שפועל מטעם בעלי הזיכיונות של תחנות הרדיו האזורי לשווק עבור תחנות הרדיו זמן פרסום במשותף.

עידית צ'רנוביץ: זה מאפשר גם למפרסמים או למשרדי פרסום מטעמם לנהל משא ומתן ולחתום על הסכם עם גוף אחד מטעם כמה תחנות רדיו, וזאת להבדיל מן הצורך לקיים משא ומתן נפרד עם כל תחנה ותחנה.

עידית צ'רנוביץ: לשון אחר, במקום שהמפרסם הארצי יעבוד מול 14 תחנות ינהל משא ומתן עם גוף אחד.

עידית צ'רנוביץ: כיום חברת שפ"א (שירותי פרסום אזוריים) פועלת מול 13 תחנות מתוך 14 תחנות רדיו אזורי.

עידית צ'רנוביץ: שפ"א היא גוף משותף ופועלת מכוח סעיף 85 לחוק.

עידית צ'רנוביץ: הכללים מגדירים את מתכונת פעילותה ומאפשרים לה שיווק משותף של זמן הפרסום.

עידית צ'רנוביץ: היא למעשה משמשת גורם מתווך בין המפרסם ובין 13 תחנות הרדיו האזוריות.

עידית צ'רנוביץ: תחנת "קול הים האדום" פועלת באמצעות גוף שנקרא "מדיאנה תקשורת בע"מ", שאף הוא עוסק בשיווק משותף.

עידית צ'רנוביץ: מילה אחת על מהותו של הגוף המשותף.

עידית צ'רנוביץ: הוא מאפשר קודם כול תחרות בתחום הפרסום הארצי.

עידית צ'רנוביץ: כך למעשה התחנות נהנות גם מפרסומות ארציות וגם מפרסומות אזוריות, שהרי לא יצליחו לשרוד עם פרסומות אזוריות בלבד.

עידית צ'רנוביץ: מתאפשרת תחרות מול קול ישראל וגלי צה"ל וכמובן מול תחנות הרדיו הפירטיות.

עידית צ'רנוביץ: לתחנות הרדיו האזוריות יש מגבלה לפנות למפרסם הארצי ולחתום אתו על הסכם לתשדירי רדיו, גם בגלל גודלן המזערי יחסית של התחנות מול אמצעי המדיה האחרים – העיתונות, הטלוויזיה, שפ"מ – וגם כי היו נדרשות להשקיע במערך שיווקי גדול במקום שישקיעו בתוכן ובכוח אדם.

עידית צ'רנוביץ: הדברים שלי מתחזקים בוודאי גם כאשר מדובר בתחנות רדיו פריפריאליות.

מיכאל מלכיאור: איך שפ"א מחלקת את ההכנסות מן הפרסום בין התחנות?

מיכאל מלכיאור: איך מחלקים את הפרסום של "קוקה קולה" בין 13 התחנות?

דורון אבני: יש תמהיל פרסום שהמפרסם מעוניין בו.

דורון אבני: למשל "קוקה קולה" מגיעה לשפ"א ואומרת: אני מעוניינת בתמהיל פרסום מסוים ברמה הארצית, שימו דגש על אזור המרכז, פחות על אזור הצפון ותמהיל מסוים באזור הדרום.

דורון אבני: שפ"א מחלקת בהתאם, כאשר חשוב לציין שלכל תחנה עדיין נשמר התעריף שלה, כלומר יש תעריף אחר כאשר שפ"א עובדת מל תחנה במרכז ומול תחנה פריפריאלית בצפון.

מיכאל מלכיאור: אתם יכולים לתת דגש פריפריאלי לסכומים האלה?

עידית צ'רנוביץ: זה החלטה של המפרסם עצמו.

עידית צ'רנוביץ: בדרך כלל המפרסם הארצי רוצה איזו מאסה קריטית של פרישה וחשיפה ארצית ולכן הוא קובע את האזורים.

עידית צ'רנוביץ: בטרם הכללים הללו יאושרו, חשוב לציין בפני הוועדה, גם כי אנו למודי ניסיון, ערכנו בדיקה כלכלית והצגנו בפניכם בדיקה של רואה החשבון מר חיים זמל, שבדק את השפעת הכללים על אופן ההתנהלות של השוק וההשפעה שלהם על עוגת הפרסום.

עידית צ'רנוביץ: חשוב לציין גם שהרשות השנייה, תחום רדיו ערך שימוע לכל 14 התחנות כדי לשמוע את עמדתן.

עידית צ'רנוביץ: הנתונים שהומצאו, ככל שלא היו סודיים, באו לידי ביטוי בחוות הדעת הזאת.

עידית צ'רנוביץ: אם יושב-ראש הוועדה והחברים ירצו שנציג את חוות הדעת הכלכלית, נמצאת אתנו כאן סמנכ"ל כספים של הרשות השנייה, גברת יעל בובליק.

עידית צ'רנוביץ: לסיום אגיד, מאחר והוראת השעה, תוקפם של הכללים מסתיים ב-16 ביולי 2008 אנחנו מבקשים עכשיו שזה יהיה הסדר קבוע.

עידית צ'רנוביץ: אנו מבקשים לבטל את הוראת השעה מבלי שיידרש חידושם של הכללים מפעם לפעם.

אתי בנדלר: מדוע?

דורון אבני: אסביר, אך ברשותכם אלך עוד צעד אחד אחורה להסביר איך הגענו עד הלום.

דורון אבני: למעשה ב-2004 נקבעו הכללים.

גלעד ארדן: זמנה של ועדת הכלכלה יקר להם.

גלעד ארדן: הם לא רוצים לבוא לכאן פעמים נוספות רק כי אין עדיין רדיו דיגיטלי וכולי וכולי ואז היושב-ראש הבא של הוועדה יצטרך שוב, למרות שרוצה נורא לסיים כל מיני הצעות חוק, לקבוע דיון בכל מיני תקנות כאלה שלא מעניינות אותו.

אתי בנדלר: אבל תאר לעצמך שהרדיו הדיגיטלי באופן מפתיע יקרום עור וגידים ואז התחנות האזוריות ייהפכו לתחנות ארציות.

גלעד ארדן: אני סומך על משרד התקשורת שביחד עם העלאת הרדיו הדיגיטלי יביא תקנות לביטול ההסדר הזה.

אתי בנדלר: נוכל לשמוע הצהרה בנושא הזה, שזאת אכן הכוונה שלהם?

דורון אבני: התשובה פשוטה הרבה יותר.

דורון אבני: למעשה הרדיו הדיגיטלי פועל על-ידי בעלי רישיון לשידורי רדיו דיגיטלי, לא על-ידי בעלי זיכיון.

גלעד ארדן: אבל רק למי שמחזיקים must carry.

דורון אבני: לא, אין must carry, זה כבר לא רלוונטי כי אנו בתקופת זיכיון חדשה.

גלעד ארדן: שכחתי שנכנסו כל-כך הרבה שחקנים חדשים.

גלעד ארדן: בניגוד לעמדה שלי בהצעת החוק, אכן אשר צפיתם קרה והרבה מועמדים חדשים נבחרו ויש היום שינוי מוחלט ברדיו האזורי ...

דורון אבני: אולי אין מועמדים חדשים, אבל יש תכנים חדשים ודגשים חדשים בעקבות המכרזים.

דורון אבני: מכרז, כפי שאדוני ציין לא אחת, זה ערך - - -

גלעד ארדן: לפני שיצא מכרז היית יכול בהסכמתם להכתיב להם אילו כללים לקבוע.

גלעד ארדן: לא חשוב, לא ניכנס לוויכוח ההיסטורי.

דורון אבני: לעניין בעלי הרישיון הדיגיטלי, אם הם ייכנסו לשידור מדובר על תחנות ארציות, להבדיל מן התחנות האזוריות, ומכאן שכל ההסדר הזה לא חל לגביהן.

דורון אבני: כך על-פי הוראת החוק והוראת הכללים.

דורון אבני: הוראת הכללים חלה לגבי בעלי זיכיון ולא לגבי בעלי רישיון.

דורון אבני: הרציונל שביסוד הכללים האלה – לאפשר לתחנות אזוריות לעבוד באופן ארצי כגוף אחד – לא קיים בתחנה ארצית שבמילא פועלת על פני כל שטח מדינת ישראל.

דורון אבני: בשעתו, כאשר הכללים הגיעו לכאן לראשונה בשנת 2004 היתה התנגדות מצד רשות השידור דווקא, שלא ידעה כיצד זה ישפיע עליה.

לאה ורון: היא טענה כי "תוצאות הקרטליזציה פגעו באופן ישיר בשיווק הרדיו על-ידי קול ישראל".

דורון אבני: אין ספק שהכוונה של החוק הזה כאשר נחקק היתה בין היתר ליצור תחרות לקול ישראל.

דורון אבני: רצו לשבור את המונופולין שהיה לקול ישראל על שוק הפרסום.

דורון אבני: מטבע הדברים נכון שההסדר הזה נטל נתח מסוים מקול ישראל, אבל חשוב לומר כרגע אחרי 4 שנות ניסיון שקול ישראל למזלנו, לטובת כולנו – והשידור הציבורי יקר לכולם – לא נפל, הוא חי וקיים, ולצדו קיימות גם התחנות האזוריות.

מיכאל מלכיאור: אני בטוח שאנשי רשות השידור לא היו מסכימים לאמירה הזאת.

לאה ורון: בכל מקרה, הם הודיעו שהם לא מגיעים לדיון על אף שהוזמנו, ושהם לא מתנגדים לכללים.

דורון אבני: מה טוב.

דורון אבני: אז נסללה הדרך לפחות מצד הגוף שהיה המתנגד הראשי לקביעה של הכללים האלה כהוראה קבועה.

גלעד ארדן: עקב הקיצוצים אין שם מי שעובר על זה לעומק.

מיכאל מלכיאור: בישיבה הבאה הם יבקשו תוספת של 30 מיליון שקל בשל הסיפור הזה.

אתי בנדלר: אחר-כך יהיה דיון על כך שהם מבקשים את רשימת כל המנויים של כל הגופים האחרים כדי שיוכלו לגבות יותר כספים כי הם זקוקים להם כחמצן.

דורון אבני: חשוב להדגיש, כיום ההסדר ממומש על-ידי חברה שנקרא "שירותי פרסום אזוריים" (שפ"א).

דורון אבני: לחברה הזאת אין בלעדיות כמובן, כלומר הכללים שמונחים בפני הוועדה לא מיוחסים להענקת זיכיון או רישיון לגוף מסוים, אלא הכללים קובעים מתווה.

דורון אבני: כל חברה שתחנות הרדיו האזוריות ירצו לעבוד איתה תוכל להיכנס אל תוך המתווה הזה.

גלעד ארדן: תודה.

גלעד ארדן: הדיון פתוח למי שרוצה להעיר.

גלעד ארדן: בבקשה עו"ד נויפלד.

דנה נויפלד: אמנם בישיבה הקודמת ההתנגדות להארכה היתה מטעם רשות השידור, אולם אני מבקשת מן הוועדה לקבוע בכל זאת הוראת שעה ולא הסדר של קבע.

דנה נויפלד: נכון שחזקה על הרשות השנייה, שממלאת את חובותיה תמיד על-פי חוק, שתשוב ותבחן את הדברים לאחר השינויים המפליגים שיתרחשו בשוק נוכח הכניסה של הרדיו הדיגיטלי, שזה מהפיכה של ממש.

גלעד ארדן: המהפיכה ממש מתדפקת על דלתנו.

דנה נויפלד: היא מתדפקת ואו-טו-טו מגיעה, אני מאוד במתח.

דנה נויפלד: יחד עם זה, למען הזהירות, מכיוון שיהיה ראוי לשוב ולבחון את השוק בעוד שנתיים הייתי מבקשת שבכל זאת הוועדה תשקול הוראה זמנית כדי שנוכל לראות אילו שינויים חלו בשוק.

דנה נויפלד: בכל זאת מדובר בפגיעה בתחרות.

גלעד ארדן: תוכלו לבטל את זה בעתיד.

דנה נויפלד: אנחנו בוודאי לא יכולים לבטל.

דנה נויפלד: שיקול הדעת נתון בידי הרשות השנייה, זה מתפקידה וחובתה.

גלעד ארדן: הרשות השנייה, שכפי שאמרנו פועלת מכוח החוק.

דנה נויפלד: לכן, רק למען הזהירות אני מבקשת שהכללים ייקבעו כהוראת שעה, על מנת שגם הרשות השנייה וגם הכנסת יוכלו לשוב ולבחון נוכח שינויים בשוק האם ראוי להותיר את הכללים הללו על כנם, או לתקן אותם, או לבטל אותם.

חיים הכט: אני מייצג תחנה פריפריאלית של בית-שאן, עפולה, צפת וטבריה – זה אזור הפעילות שלה.

חיים הכט: בלי האפשרות למכור פרסומות דרך שפ"א ניאלץ לסגור את העסק.

חיים הכט: שפ"א מייצרת כ-45%-50% מן ההכנסות שלנו.

חיים הכט: בלי ההכנסות האלה – והיום זה נעשה דרמטי יותר בשל מיתון שאנו חשים כבר בבית-שאן ובעפולה – לא נוכל לפעול.

חיים הכט: אנחנו מעסיקים היום 65 אנשים, ולבד מן הכסף ומן האנשים שאנו מעסיקים אני מאמין שאנו גם ערך, איפשהו קרוב לחלום של המחוקק.

חיים הכט: רשות השידור היא שחקן שעצם ההתנגדות שלו הופכת קוזק נגזל לרבי עקיבא.

חיים הכט: הם שחקן חזק מאוד בשוק ומנהלים אתנו תחרות.

חיים הכט: שפ"א לא יכולה לרדת מתחת למחיר מסוים כי מתחת למחיר כזה אני לא יכול לממן את עובדיי, ואילו רשות השידור יכולה תמיד לרדת לכל מחיר שתרצה כי היא נהנית מתשלום האגרה.

חיים הכט: יש לדעת כי גם גלי צה"ל, על אף ששם מותר למכור רק חסויות, הם שחקן מלא בשוק הפרסום ואנו נתקלים בתחרות איתם.

חיים הכט: לאחרונה למשל ביקשתי למכור פרסומת של מכללת עמק הירדן שנמצאת באזור שלנו, והם אמרו לי: לא, אנחנו מעבירים את התקציב לגלי צה"ל כי שם זה זול יותר.

חיים הכט: תבינו, הצבא הוא שחקן שמצליח למכור במחיר זול יותר.

חיים הכט: שני הגופים הללו, גם גלי צה"ל וגם רשות השידור, אני מבקש שהוועדה תאמר להם: הרפו ועזבו את כבשת הרש של התחנות המקומיות.

מיכאל מלכיאור: לא שמענו כאן שיש התנגדות שלהם.

מיכאל מלכיאור: אתה מדבר כאילו באו לכאן בהתנגדות נחרצת.

חיים הכט: אם הם לא מתנגדים זה בוודאי טוב.

חיים הכט: ועוד הערה לגבי הרדיו הדיגיטלי.

חיים הכט: גם בעולם עד לרגע זה אף אחד לא מבין מה זה.

חיים הכט: לאף אחד בעולם אין מושג מה זה רדיו דיגיטלי, כולל לנו.

גלעד ארדן: אחוז החדירה לא גבוה?

חיים הכט: בשום מקום בעולם, לא בארצות-הברית ולא באנגליה עדיין אי אפשר להבין מה הדבר הזה.

גלעד ארדן: זה רדיו דיגיטלי.

חיים הכט: בשום מקום זה לא עובד.

דנה נויפלד: אני מבקשת להבהיר שכמובן אין התנגדות לשפ"א או למתכונת הפעולה.

גלעד ארדן: אתם רק לא רוצים שנאשר את זה לצמיתות, אלא שהאישור יהיה זמני לשנתיים נוספות.

אבנר ברק: אני נמצא כאן מטעם שפ"א.

אבנר ברק: נאמר כי הבקשה שזה יהיה זמני ולא קבוע נובעת מכך שהנסיבות עשויות להשתנות ואולי ישקלו לא להתיר שיווק משותף כזה בעתיד, אבל אני סבור שזה לא נושא הדיון כי החוק – ואת זה המחוקק הראשי קבע – מתיר שיווק כזה.

אבנר ברק: כלומר השאלה איננה האם לשווק שיווק משותף כזה, כן או לא.

אבנר ברק: סעיף 85א קובע במפורש שזה מותר.

אבנר ברק: זה לא נושא הדיון כאן.

אבנר ברק: יש כללים, ובאשר לתוכן שלהם – הם נכונים ב-4 השנים האחרונות.

גלעד ארדן: כל ההבדל אליבא דעורכת-הדין נויפלד, האם כאשר יהיה רדיו דיגיטלי הממשלה תבוא כדי לשכנע אותנו לבטל את ההיתר שניתן לשפ"א או האם משרד התקשורת או הרשות השנייה, אם תרצה, תצטרך לשכנע מדוע צריך להאריך את זה.

אבנר ברק: מה שאדוני אמר בהתחלה הוא התשובה הכי נכונה.

אבנר ברק: אי אפשר היום לקבוע כללים, תקנות וחוקים באופן זמני כי אולי בעתיד יתעורר משהו אחר.

גלעד ארדן: אפשר.

גלעד ארדן: אל תפגע בעמדה העקבית שלי בנושאים האלה בוועדה.

גלעד ארדן: אפשר לעשות דברים כאלה, השאלה באילו נושאים.

גלעד ארדן: נושאים שחשובים מאוד ליושב-ראש הוועדה, למשל, זה שיקול אחד.

לאה ורון: כל הדברים נכתבים בפרוטוקול.

גלעד ארדן: זה הפתעה שיושב-ראש ועדה נותן משקל-יתר לעמדות שהוא תומך בהן?

לאה ורון: ההפתעה שהוא מודה בכך בפרוטוקול הוועדה.

אבנר ברק: השאלה אם יש שיקולים ענייניים ורלוונטיים שמצדיקים לא לקבוע היום את הכללים כקבועים.

אבנר ברק: העובדה שבעתיד הנסיבות עשויות להשתנות תצדיק בעתיד לשנות את הדברים.

גלעד ארדן: כרגע הוצגה לנו עבודה כלכלית מטעם הרשות השנייה שמחייבת את הפעילות באמצעות שפ"א.

אבנר ברק: ובאופן קבוע.

אבנר ברק: יש חשיבות לכך שזה יהיה קבוע כי זה מחזק את התכלית של החוק ואת האינטרס הציבורי, שתהיה תחרות כזאת ושתהיה ודאות גם לתחנות האזוריות, שיוכלו לעבוד מעבר לשנתיים, וגם לשפ"א.

אתי בנדלר: קביעת חקיקה כהוראת שעה, לתת לה תוקף זמני, נעשית בדיוק בנסיבות שבהן הכנסת רוצה להפעיל פיקוח פרלמנטרי יעיל כדי לוודא אם הנסיבות השתנו או לא השתנו, ואם השתנו שהשינוי באותן נסיבות לא יגרום לשינוי בחקיקה הרלוונטית.

אתי בנדלר: לכן זה בדיוק סיבה טובה, הנסיבות שאולי עשויות להשתנות בעתיד, לקביעת חקיקה כזאת בתוקף זמני.

אתי בנדלר: אני לא מדברת דווקא על שנתיים, אני לא מדברת בכלל על מועד.

אתי בנדלר: אם הוועדה תשקול ותחשוב שצריך להאריך את תוקף הכללים האלה באופן זמני תחליט גם על משך התקופה.

אתי בנדלר: מכל מקום, ברור שאם התיקון בחוק הרשות השנייה יקרום עור וגידים והתחנות הדיגיטליות יתחילו להיות שחקן בשוק הפרסום יכול בהחלט להיות שכל עולם הפרסומת בשוק הרדיו יושפע כתוצאה מאותו מהלך.

אתי בנדלר: לכן אין לשלול את האפשרות שיהיה בכך גם כדי להשפיע על נושא השיווק המשותף.

אבנר ברק: אין ספק.

אתי בנדלר: אתה אומר שזה לא בהתאם להסמכה של החוק.

אתי בנדלר: החוק עצמו קובע שהשיווק המשותף יהיה בהתאם לכללים שקבעה המועצה באישור ועדת הכלכלה של הכנסת – והחוק קובע גם את מטרת הכללים – שיבטיחו את קיום התחרות.

אתי בנדלר: ככל שכללים שמאפשרים שיווק משותף עלולים לפגוע בתחרות, ובעניין הזה גם בין התחנות האזוריות ובין הפרסומות שיש להן מטרה ארצית, המסקנה העולה מכך, שללא ספק יש לוועדה סמכות לאפשר את הארכת תוקף הכללים לתקופה מוגבלת.

אתי בנדלר: הוועדה צריכה להחליט במה היא מעוניינת.

אבנר ברק: אני מסכים לכל מילה שלך, פרט לדבר אחד.

אבנר ברק: העובדה שבעתיד עשויים לשנות את החוק ואת ההסדרים הנהוגים נכונה, אולם היום החוק נותן את ההיתר הזה באופן קבוע, לא זמני.

אבנר ברק: עכשיו השאלה מה תוכן הכללים.

אבנר ברק: התוכן שלהם יכול להשתנות מעת לעת, נכון, אבל השאלה איננה האם להתיר או לא להתיר.

אבנר ברק: ההיתר קבוע, כך נקבע בחוק, ולא בהוראת שעה.

אתי בנדלר: שנינו מבינים את הדברים ואין טעם להכביר מילים נוספות בעניין.

דנה נויפלד: אני מבקשת להוסיף ולומר, התחרות איננה רק עם קול ישראל ועם גלי צה"ל.

דנה נויפלד: התחרות שמדובר בה כאן היא גם בין התחנות עצמן, זו עם זו.

דנה נויפלד: הכוונה שבתחנות הרדיו האזורי יוכלו לשווק עצמם לא רק מפרסמים כמו "קוקה קולה" ומפרסמים ארציים, אלא גם מפרסמים מקומיים.

דנה נויפלד: כאשר קובעים שיווק במשותף, מי שנהנה מזה הוא קודם כול החברות הגדולות.

דנה נויפלד: תקנו אותי אם אני טועה.

דורון אבני: ממש לא.

דנה נויפלד: מה המשמעות של השיווק המשותף?

דורון אבני: כל חברה שמעוניינת בפריסה ארצית של הפרסום.

דנה נויפלד: מי שמעוניין בפריסה ארצית הן בדרך כלל החברות הגדולות והחזקות ולא עסקים שמפוזרים באזורים השונים.

דורון אבני: צריך לזכור שהפרסום בתחנות האזוריות הוא תמהיל של פרסום מקומי לצד פרסום ארצי.

דורון אבני: אם תפילי את אחד ממרכיבי התמהיל, הפלת את התחנה.

דורון אבני: כך בדיוק אמר מר חיים הכט.

קריאה: היא אומרת שאם לא יהיה פרסום ארצי לא יהיה גם פרסום מקומי.

דנה נויפלד: ברור ששפ"א צריכה להמשיך לפעול ואין על כך מחלוקת.

דנה נויפלד: השאלה אם המתכונת הזאת היא המתכונת שראוי לקבוע כעת שתהיה לנצח נצחים.

דנה נויפלד: קשה יותר לתקן את הכללים מאשר לא להאריך אותם.

גלעד ארדן: אם תבוא הממשלה - - -

דנה נויפלד: לא הממשלה, אלא הרשות השניה.

גלעד ארדן: אם הרשות השנייה תבוא בעוד שנה, שנתיים או שלוש – הממשלה יכולה להציע לשנות, לקחת חלק מהסמכויות של הרשות השנייה.

דנה נויפלד: כך אתה מציע?

דנה נויפלד: חלילה וחס.

גלעד ארדן: לא רק שאני מציע את זה, ייתכן אפילו שאהיה מוכן להיות שותף אתכם בעניין הזה.

גלעד ארדן: אם אתם סבורים שהם ממלאים תפקידם נאמנה - - -

דנה נויפלד: אז מה נעשה?

גלעד ארדן: אז תקבלו עכשיו את עמדתם.

גלעד ארדן: ואם לא, אם אתם חוששים שהתחנות האזוריות במקום לשרת את המטרות שלשמן הוקמו יקרה ההיפך ורק פרסום ארצי יהיה בהן אז תעלו הצעה ותדונו בה בכובד-ראש, כפי שאתם עושים תמיד בממשלה, לצמצם את הסמכויות של הרשות השנייה, או לנסות להביא תקנות שמבטלות את שיקול דעתם בעניין הזה ומבטלות את הפעילות דרך שפ"א.

גלעד ארדן: אבל מה אתם רוצים?

גלעד ארדן: אתם רוצים שמי שיצטרך להציג נתונים כל הזמן כדי להצדיק את המשך הפעילות זה רק הצד שלהם.

גלעד ארדן: אתם חוששים.

גלעד ארדן: בסדר.

גלעד ארדן: עד כה פעמיים חששתם והם הביאו נתונים.

גלעד ארדן: בפעם הבאה אם תרצו לשנות את זה תביאו אתם את הנתונים על מה שקורה שם.

דנה נויפלד: במשרד המשפטים אין לנו נתונים על שוק הפרסום ברדיו האזורי.

גלעד ארדן: אני מניח שעו"ד נגה רובינשטיין תשתף אתך פעולה ותעביר לך את הנתונים.

גלעד ארדן: יש חוק חופש המידע.

גלעד ארדן: אעזור לכם להשיג את הנתונים.

דנה נויפלד: גם לעו"ד נגה רובינשטיין אין נתונים.

דנה נויפלד: עם כל הכבוד, הטיעון שלך - - -

גלעד ארדן: הטיעון שלי הוא עלבון לאינטליגנציה?

גלעד ארדן: חרפה לוועדה?

דנה נויפלד: התכוונתי להגיד אינטליגנטי ושובה-לב, אבל בכל זאת הידע והנתונים נמצאים בידי הרשות השנייה ולכן נוח יותר להטיל את הנטל על מי שיש בידו המידע, ולא על הגורמים החיצוניים.

דנה נויפלד: נוכח החשיבות של ההסדר, ואני כרגע לא מטילה בכך ספק, בכל זאת צריך לזכור שההסדר הזה פוגע בתחרות.

דנה נויפלד: לכן אפשר לשקול גם דרך אחרת.

גלעד ארדן: הממונה על ההגבלים העסקיים לא נדרשה לעניין?

חיים הכט: עליך להבין שההסדר הזה לא מפריע לאף שחקן בשוק לנהוג כאוות נפשו.

חיים הכט: כתחנה אזורית אני יכול להחליט שאינני רוצה להיות שותף כאן.

גלעד ארדן: היא מבינה.

גלעד ארדן: היא טוענת רק שזה מנוגד לפעילות של רשת ההגבלים העסקיים.

דורון אבני: כדאי להזכיר, לא הרחבתי בפתיח לגופם של הכללים.

דורון אבני: הרי יש כאן כללים שאנו מבקשים רק להאריך אותם.

דורון אבני: בכללים יש הסדר מפורט מאוד – ואם הוועדה תבקש אסביר אותם – שמבטיח את שמירת התחרות, בין היתר כדי למנוע ניגוד עניינים.

גלעד ארדן: השאלה העיקרית שעוררה עו"ד נויפלד, ואיתה אני אכן מסכים, האם עצם השימוש בשפ"א לא יהפוך לאט-לאט את התחנות האזוריות לתחנות שמשרתות בעיקר פרסום ארצי.

גלעד ארדן: השאלה האם אתם עוקבים אחר העניין הזה.

דורון אבני: כפי שאדוני ציין, אנחנו כבר אחרי שתי הארכות.

דורון אבני: לפני ההארכה הנוכחית עשינו בדיקה כלכלית, למדנו לקח מן הישיבה הקודמת של הוועדה.

גלעד ארדן: אולי תסדירו בכללים את אחוז הפרסום המקומי המינימלי שצריך להיות בתחנה.

גלעד ארדן: הרי כולם יודעים שאתם לא אוכפים באמת את אזורי הזיכיון.

דורון אבני: לא נכון.

דנה נויפלד: להבדיל מכל האכיפה האחרת שעושה הרשות השנייה ...

גלעד ארדן: עו"ד אבני, אתה רוצה שניסע באוטו ביחד מבאר-שבע ועד חיפה ונראה אילו תחנות קולטים?

דורון אבני: צריך לזכור שלצד הזיכיון שהרשות מעניקה יש רישיון לפי פקודת הטלגרף האלחוטי שמעניק משרד התקשורת.

דורון אבני: משרד התקשורת הוא שקובע את מיקום המשדר, את הספק המשדר ואת התדר של המשדר.

גלעד ארדן: התכוונתי למשרד התקשורת, למר גלילי.

דורון אבני: זה לא גלילי.

גלעד ארדן: מה שהיה גלילי.

דורון אבני: משרד התקשורת לא נמצא כאן כרגע, אבל אם אדוני ירצה אפשר להפנות אליו את הקושיה הזאת.

דורון אבני: לגופם של דברים, אנו סבורים שצריך לתת לתחרות לעשות את המהלך העיקרי כאן.

דורון אבני: יש כאן תמהיל נכון.

דורון אבני: לא בכל תחנה זה אותו תמהיל.

אתי בנדלר: הייתם בודקים את הדברים האלה לולא נדרשה ההארכה הזמנית של הכללים מעת לעת?

חיים הכט: מה יש לבדוק?

חיים הכט: אני לא מבין.

גלעד ארדן: שלא עושים רק פרסום ארצי.

חיים הכט: אי אפשר לכפות על השוק כללים כמה פרסום ארצי וכמה מקומי.

גלעד ארדן: אנחנו יכולים לכפות.

חיים הכט: אי אפשר.

חיים הכט: השוק מסדיר את עצמו.

גלעד ארדן: אם אני מכריח תחנת רדיו מקומית ששיעור מסוים מן הפרסום בה יהיה פרסום של מוצרים או עסקים מקומיים אז אין לה ברירה, היא תוכל למכור לכל היותר 70% למשל מן הפרסום בה למפרסמים ארציים.

חיים הכט: ואם אני לא מוצא את הלקוח המקומי?

גלעד ארדן: תוריד מחירים עד שתמצא.

גלעד ארדן: לשם כך הקימו את הרדיו האזורי, בין היתר.

גלעד ארדן: הרי הרדיו האזורי נועד לתת מענה גם לבעיות מקומיות.

אבנר ברק: דווקא כאשר נותנים להם אפשרות לעשות פרסום ארצי זה מגביר את התחרות, אחרת אין תחרות לקול ישראל.

דורון אבני: יותר מזה, אם לא יהיו להם ההכנסות הארציות הם לא יוכלו להתקיים ואז במילא לא תהיה כאן תחרות.

אתי בנדלר: אף אחד לא מתנגד לפרסומות הארציות ולפעילות של שפ"א, אבל ללא הביקורת התקופתית לא יוודאו שאכן הדברים מתקיימים כפי שנקבעו.

מיכאל מלכיאור: העניין לוּבָן מכל הכיוונים.

גלעד ארדן: אני במיעוט, אני רק אחד משלושה כאן.

גלעד ארדן: אם האחרים רוצים לקבוע הוראת שעה ל-X שנים, בבקשה.

גלעד ארדן: אני בעד לאשר את זה לצמיתות.

גלעד ארדן: אם הרשות השנייה תרצה ומשרד התקשורת יחשוב שהרשות השנייה לא ממלאת את תפקידה בעניין הזה, בבקשה שיביאו הצעה לתיקון.

דנה נויפלד: אני לא נציגת משרד התקשורת, ואני סבורה ובטוחה שהרשות השנייה ממלאת את תפקידה באופן מעולה.

דנה נויפלד: זה לא קשור.

גלעד ארדן: באמת?

גלעד ארדן: בדיון על ערוץ 10 לא זאת התחושה שנתקבלה מדבריך.

דורון אבני: כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (תיקון), התשס"ח-2008 "בתוקף סמכותה לפי סעיפים 24, 82, 85א(א) ו-88 לחוק הרשות השנייה לטלוויזיה ורדיו, התש"ן-1990 (להלן – החוק), באישור ועדת הכלכלה של הכנסת ובידיעת הוועדה כמשמעותה בסעיף 1 לחוק, קובעת מועצת הרשות השנייה לטלוויזיה ורדיו כללים אלה: סעיף 1 – תיקון השם בשם כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (להלן – הכללים העיקריים), במקום "(הוראת שעה)" יבוא "(תיקון מס' 2)".

דורון אבני: סעיף 2 – ביטול סעיף 2 בכללים העיקריים סעיף 2 לכללים העיקריים – יימחק.

דורון אבני: סעיף 3 – תחילה תחילתם של כללים אלה ביום י"ד בתמוז התשס"ח (17 ביולי 2008).

דורון אבני: " על הצעת הכללים חתומה גברת נורית דאבוש, יושבת-ראש מועצת הרשות השנייה לטלוויזיה ורדיו.

גלעד ארדן: מישהו מחברי הכנסת רוצה להגיד דבר מה לעניין הכללים?

לאה ורון ואתי בנדלר: כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (תיקון), התשס"ח-2008, הובאו לידיעת הוועדה המשותפת של ועדת הכלכלה וועדת החינוך, התרבות והספורט.

אתי בנדלר: עכשיו צריך לאשר את זה, ולצורך האישור נדרשת הצבעה.

גלעד ארדן: מישהו רוצה להציע נוסח חלופי שלא מאשר את זה לצמיתות אלא לפרק זמן קצוב?

גלעד ארדן: לא.

גלעד ארדן: אם כך, אני מעמיד להצבעה את כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (תיקון), התשס"ח-2008.

גלעד ארדן: מי בעד?

גלעד ארדן: מי נגד?

גלעד ארדן: הצבעה בעד כללי הרשות השנייה לטלוויזיה ורדיו (שיבוץ פרסומות ואזכורים מסחריים בשידורי רדיו) (הוראת שעה), התשס"ד-2004 (תיקון), התשס"ח-2008 – 6 נגד – אין נמנעים – אין הכללים נתקבלו.

גלעד ארדן: תודה.

גלעד ארדן: הכללים נתקבלו פה אחד.

גלעד ארדן: הישיבה נעולה.